La Biblioteca s'endinsa en el gènere negre amb una exposició de novel·la policíaca - Notícies de l'Ajuntament de la Vila de Masquefa\n‘Un assassinat a la Biblioteca: policies, lladres i llibres’. Aquest és el suggeridor títol de la nova exposició que la Biblioteca Municipal de Masquefa acollirà entre el 12 i el 28 de març. Òbviament la novel·la, el cinema i les sèries policíaques en seran les grans protagonistes.\nTant al vestíbul com en d’altres espais de la Biblioteca s’hi exposaran els llibres d’autors com Agatha Christie, Donna Leon, Henning Mankel i sir Arthur Conan Doyle, i també pel·lícules policíaques que han esdevingut grans clàssics del cel·luloide i sèries com CSI o Sherlock Holmes.\nPer acabar d’ambientar els visitants al vestíbul s’hi recrearà l’escena d’un crim i a les finestres del centre s’hi penjaran originals cartells amb la imatge i la biografia dels grans autors i autores de la novel·la negra.\nUs la perdreu? Seria gairebé un crim.


Benjamí Puig serà el nou President del Consell Comarcal del Solsonès - Solsona\nProperament ERC, l’Agrupació d’Electors Independents del Solsonès i la CUP signaran l’acord que ho farà possible\nDimecres, 17.6.2015 18:47h\nBenjamí Puig, Alcalde de Pinell i actual president del grup d’ERC-Acord Municipal al Consell Comarcal, serà amb tota probabilitat el proper President del Consell Comarcal del Solsonès. Així ho han manifestat els principals valedors del pacte en una roda de premsa conjunta.\nL’acord preveu la participació de l’Agrupació d’Independents en els òrgans de govern de la institució si bé el pes de la gestió recaurà en mans d’ERC-Acord Municipal. A més, es deixa oberta la porta a la incorporació de la CUP en el govern comarcal.\nTal i com ha manifestat Benjamí Puig, “es tracta d’una oportunitat històrica que no podíem deixar escapar. Ara ens toca perfilar el govern i començar a treballar de valent en benefici de la comarca”. A més, ha destacat Puig, “volem canviar el tarannà que hi ha hagut fins ara al Consell i per això ens proposem de sumar el màxim de sensibilitats possibles. És per aquest motiu que també oferim a la CUP la seva participació en els òrgans de govern de l’ens”. També ha agraït a l’Agrupació d’Independents la seva “sensibilitat amb el canvi que la comarca necessita i que els resultats electorals reclamaven”. “Ha estat molt fàcil arribar a l’acord”, ha afegit. Finalment, ha remarcat que properament és prevista la signatura del document de l’acord que farà possible la governabilitat del Consell Comarcal els propers quatre anys.\nPer la seva banda, i en representació de l’Agrupació d’Electors Independents del Solsonès, Antoni Márquez, ha destacat “la necessitat d’un canvi real en la gestió de la primera institució comarcal. Després dels resultats electorals del passat diumenge 24 de maig, havíem de ser fidels a l’expressió de la ciutadania manifestada a les urnes de propiciar un canvi al Consell. Nosaltres no ens vàrem desvincular de CiU per continuar fent les coses de la mateixa manera. És per aquest motiu que creiem convenient i necessari facilitar el govern de la comarca a ERC”. Márquez també ha volgut, en representació del grup comarcal de les candidatures independents al Solsonès, “expressar l’agraïment a totes les veïnes i veïns dels municipis on hem concorregut i que han dipositat la confiança en les nostres llistes. Els votants ens han encomanat amb el seu recolzament la gestió dels nostres municipis”. I ha recordat que aquest recolzament ha permès l’obtenció de la representació al ple del Consell Comarcal amb 2 representants. Els Consellers independents s’alternaran durant la propera legislatura (2 anys cadascú) perquè tots els municipis on hi han regidors d’agrupacions independents puguin ser-hi presents. Finalment ha conclòs que “els Independents estarem amatents perquè la gestió al Consell Comarcal sigui acurada, legal, transparent, propera i proporcional per a tots els habitants del Solsonès i participarem en els òrgans de decisió per a vetllar perquè les decisions siguin el més correctes possible”.\nEl darrer en intervenir ha estat Òscar Garcia, en representació de la CUP. Ha recordat que el passat divendres 5 de juny de 2015 Alternativa per Solsona-CUP va convocar a la ciutadania de Solsona a una Assemblea Oberta per sotmetre a debat i opinió pública quin paper ha de jugar aquesta nova formació en la propera legislatura dins de l’Ajuntament i el Consell Comarcal. En aquesta assemblea es varen decidir, per consens, unes prioritats d’actuació pel que respecta al consell comarcal. Així, Garcia ha manifestat que “la primera prioritat és capgirar l’actual govern de Convergència i Unió al Consell Comarcal, ja que, tal i com varem defensar durant la campanya electoral, es considera que la seva gestió ha estat opaca i poc propera a les necessitats reals de la ciutadania i els ajuntaments de la comarca. La segona prioritat és que aquest canvi de govern també impliqui una nova manera de funcionar de l’ens comarcal. Aquesta es concretarà mitjançant un document de mínims que, durant les properes setmanes, s’elaborarà i es discutirà en una nova Assemblea. Posteriorment, es presentarà al futur govern d’ERC al Consell Comarcal i servirà com a base de possibles negociacions per a ocupar algun càrrec dins l’ens”.\nEn l’acte de presentació de l’acord hi han estat presents: Benjamí Puig, alcalde electe de Pinell per ERC – Acord Municipal, Antoni Márquez, regidor electe d’Olius i candidat a l’alcaldia per l’Agrupació d’Electors Independents d’Olius i Òscar Garcia, regidor electe de l’Ajuntament de Solsona per Alternativa per Solsona – CUP, a més d’altres electes d’ERC – Acord Municipal i Alternativa per Solsona -CUP.


Carta per als Participants | infancia\nCarta als participants de les Jornades Amesti Educació\nLa infantessa: protagonista de les jornades.\nEl cor, les emocions, els aprenentatges, el compromís, les intel·ligències, la vida, el desenvolupament, les paraules, el fluir, l’infinit, la incondicionalitat, les rialles, el moviment, les sensacions, els cors, les raons, l’interior, el col·lectiu, el jo i les arrels, aquell arbre que em parlava o el caminar de la mare, eixa rialla de nedó....\nTot açò, latent però invisible... com el respirar, com les experiències que hem viscut amb il·lusió i estima. Una porta oberta, infinita i meravellosa, a les decisions que triem per caminar pels diferents i intensos camins que ens va proposant la vida...\nCom cada matí, quan ens trobem amb els ulls oberts emanant amor, i esperant que algú ens regale una abraçada... Moments efímers, però eterns i únics... Tan especial com el bateg del cor en les jornades, on d’una forma interactiva els nostres menuts, el teu, el meu i el que està a milers de quilòmetres d’ací, han obert amb desitjos i paraules, i han tancat, amb abraçades i ensenyances, les jornades Amesti Educació 2014.\nUna trobada, infinites experiències. Intercanvi professional, emocional i de vida. Rialles, plors, amistat, reconeixement, partcipació, interacció i harmonia... Des de divendres, on començàrem a amassar paraules per fer una vida educada, hem fet un recorregut per totes aquelles experiències que embogeixen, agraden i motiven als infants. La importància de l’observació, del cervell, de la pràctica innovadora, activa i dinàmica. La necessitat de fer una escola oberta al món, una escola viva, una escola, on en cada racó, podem aprendre, experimentar i gaudir de cada instant que vivim en ella. Tot eixe camí acabà dissabte, ja de nit, on a l’eixida del saló d’actes, ens esperava la lluna i les estrelles per fer-nos un gran somriure. Un camí marcat per l’emoció, per l’emoció de ser mestres, de viure l’escola i la infantessa com un regal de la vida. Una emoció al poder escoltar, de la veu de José Maria Toro, que els mestres mai hem de deixar la condició d’alumnes, que els mestres som una estirpe important de la nostra societat i que el reflexe de l’espill on ens mirem de ben menuts, serà el que ens guie, ens marque o ens ensenye com afrontar allò més important del que disposem, la nostra vida.\nDoncs, totes aquestes emocions, moments i vivències han sigut GRÀCIES a vosaltres, a la vostra implicació i estima.\nDesprés d’unes hores, ja acabades les Jornades, ens sentem a reflexionar. Pensar, repensar, com han anat les Jornades, com s’ha sentit la gent que ha vingut, com millorar... La primera paraula que ens ve al cap és GRÀCIES.\nGRÀCIES a totes i tots els participants per la vostra implicació, per la vostra mirada oberta i tendra cap als infants, cap a la transformació i per millorar la nostra/vostra pràctica. Per les vostres avaluacions i emocions expressades. Per les vostres ganes de participar i fer-vos escoltar... per haver estat amb nosaltres i per confiar en AMESTI. GRÀCIES per obrir el cor, per tindre raons i emocions per enriquir la nostra vida, la nostra professió i el dia a dia. GRÀCIES per trasmetre felicitat, alegria i benestar en cada moment de les Jornades. Per parlar amb nosaltres, per conéixer-vos, per ajudar a que aquest primer contacte haja estat d’allò més interessant, proper i emocional. GRÀCIES per estar, per escoltar, per parlar i per voler créixer i transmetre des del cor, l’entusiasme i l’emoció. A partir d’ara, estem segurs que començarem a respirar un moment de canvi en algunes escoles, en algunes aules, i el més important, els nostres tresors, els infants, sentiran com el cor se’ls va omplint d’experiències, emocions i aprenentatges sensitius, creatius, vivencials i amb estima.\nEixes GRÀCIES són energies que volaven per totes bandes de les Jornades, pels racons d’experiències, per la gespa, pel passadís on dinàrem, a les taules de fora, a la llibreria, al saló d’actes... Tot aquest treball i organització, també ha sigut possible, GRÀCIES a la incondicionalitat, amabilitat i guiatge dels col·laboradors i col·laboradores. Vuit amigues i amics, èssers especials, cors gegants que volien estar al costat de totes les persones que vivien intensament cada moment de divendres i dissabte, compartint, estimant i acompanyant amb un sonriure, amb una frase amable o amb un gest d’estima a totes elles. Gaudírem amb la relació intergeneracional que vivírem durant les jornades, passant des de l’experiència com a mestres, col·laboradors o participants de moltes i molts de vosaltres, fins a la iniciació en aquest univers meravellós que és l’educació dels participants que són alumnes o de la col·laboradora més menuda, però més gran en somriures i bon fer, Alba. De tot cor, el bateg constant i harmònic, el fluïr de cada moment i de cada espai de les Jornades ha sigut també GRÀCIES a la vostra estima, al vostre desig i a la vostra gegant, preciosa i necessària amistat.\nFinalment, aquestes últimes GRÀCIES, les voldríem dedicar als ponents participants de les Jornades. GRÀCIES per la vostra incondicionalitat, pel vostre saber, pel ben fer, per la saviesa que transmeteu cada vegada que parleu o ens conteu anècdotes... GRÀCIES, de tot cor, per ser comprensius, per estar a totes, per donar-nos tot el vostre cor a canvi de que la infantessa obtinga el reconeixement, la importància i l’estima que mereix. GRÀCIES per totes les paraules que heu transmet, per fer-nos sentir xiquets, per emocionar-nos, per fer-nos riure, plorar i gaudir. GRÀCIES per ser mestres del cor i de la vida. GRÀCIES, amb el cor en la mà, per entendre AMESTI, per voler arribar allà on ens proposem, per ficar-nos la mà a l’abast i caminar junts aquest camí preciós que han sigut les jornades. GRÀCIES per donar-nos mil i una raons i emocions per canviar, enriquir i millorar el món. Des del cap del xiquet AMESTI, amb pels com a raigs de sol, passant per les seues mans on ens regala el món, volem donar-vos a totes i tots unes GRÀCIES gegants per haver fet aquest projecte de les jornades realitat. Amb energies renovades, amb força per iniciar un nou curs, amb ganes d’aprendre, canviar, millorar i dur l’estima, les abraçades i l’escolta als xiquets del món, us donem un gran bes i us diem fins aviat a totes i tots els que hem/heu tingut el privilegi, la sort i l’emoció d’haver pogut viure tot aquest intens, meravellós i innolvidable cap de setmana.


marfanta.com: El reglament i el logotip de la marca Terres de l'Ebre Reserva de al Biosfera s'aprovaran el 3 de març\nEl reglament i el logotip de la marca Terres de l'Ebre Reserva de al Biosfera s'aprovaran el 3 de març\nTORTOSA (Baix Ebre).- La marca Terres de l'Ebre Reserva de la Biosfera començarà a funcionar de forma efectiva i reconeguda abans de Setmana Santa, segons ha avançat el conseller d'Agricultura, Josep Maria Pelegrí. Els membres del Consell Consultiu, reunit aquest dilluns a la tarda a Tortosa, han pogut conèixer de primera mà el contingut del reglament, que s'ha d'aprovar el pròxim 3 de març, i del logotip de la Reserva, com a elements identificadors que han de permetre promocionar productes, béns i serveis del territori. Les empreses i entitats que vulguin fer ús de la marca, segons consta al nou reglament, podran fer-ho al llarg de tres anys prorrogables si compleixen els requisits específics.\nL'aprovació del reglament d'ús i del logotip definitiu de la marca són ja els passos definitius abans de la seua posada en marxa efectiva. El procés s'ha allargat durant mesos i el seu resultat ha estat presentat públicament aquest dilluns a la tarda en un acte presidit pel mateix conseller. La idea, un cop se sotmeti a aprovació el pròxim dia 3 de març, és que entri en funcionament abans del període de vacances de Setmana Santa. "De cara a l'estiu, per vendre turísticament i des del punt de vista dels recursos, podrà ser una eina molt important per dinamitzar aquest territori", ha declarat Pelegrí, que ha qualificat aquest pas com a "definitiu" i "estratègic".\nEl reglament, precisament, defineix les condicions concretes a partir de les quals productors, establiments i entitats podran sol·licitar, voluntàriament en tots els casos, l'ús de la marca als seus productes, béns i serveis un cop superin el procés d'avaluació i acreditació per part del Consorci de Polítiques Ambientals de les Terres de l'Ebre (Copate), organisme de nova creació sobre el qual pivota el Comitè Avalador de la Marca.\nLes sol·licituds, que es podran presentar al mateix Copate, als consells comarcals, a la Cambra de Comerç o a través d'Internet, hauran de superar requisits com estar elaborats, obtenir-se o realitzar-se dins de la zona de la Reserva o la seua àrea d'influència. S'ha pensat, en aquest sentit, que en formin part productes com l'oli, l'arròs, la fruita dolça, l'horta, els cítrics, els fruits secs, els vins, els ous, la mel, els carnis, la pesca, els bivalves i l'artesania alimentària i la no alimentària. Serà important també la traçabilitat en el cas dels productes agroalimentaris, fet que podria acabar excloent-ne alguns. També s'estableixen les condicions que han de complir allotjaments, restaurants, centres d'interpretació i serveis turístics de la Reserva.\nUn cop aprovada, els sol·licitants assumeixen un contracte d'ús de la marca per tres anys, que es podrà revisar. El reglament, però, defineix també els criteris per presentar el logotip al costat de les marques comercials, amb l'objectiu d'evitar que es desvirtuï. També s'han previst mecanismes que evitin la banalització i en garanteixin la seua protecció legal.\nLa segona reunió del Consell Consultiu -del qual en formen part les institucions, els municipis, entitats i empreses- ha posat també sobre la taula el model de governança de la Reserva de la Biosfera, al voltant del nou Copate -integrat pels quatre consells comarcals, ajuntaments, la Generalitat i la Diputació-, que pretén fusionar cinc consorcis de gestió ambiental i té una de les seves cinc àrees específicament dedicada a la gestió de la marca. "La Reserva de la Biosfera d'agafar el cos que es mereix i que la gent del territori ha volgut, ha anat de baix cap a dalt", ha resumit el conseller. / ACN


El primer dia de classe per un terç dels diputats | Red de Diariocrítico.com\nL'altra cara de la sessió constitutiva del nou Parlament\nEl primer dia de classe per un terç dels diputats\nTot i que sis ja havien estat diputats en anteriors legislatures, de fet són 44 els nous parlamentaris que estrenaven escó respecte el mandat ara finalitzat. L'ambient, doncs, de la sessió d'aquest matí ha estat com el primer dia de classe per als escolars que canvien d'ambient o d'aula. Espectador mut, el Govern en ple - president, vicepresident i catorze consellers, dels quals només sis són diputats- i ambient de gala a la tribuna d'autoritats i convidats amb els expresidents Jordi Pujol, Joan Rigol, que parlaven entre si, i Ernest Benach, més sol que la una.\nLes col•legues periodistes deien que hi havia molt rentar i marcar, és a dir, molta perruqueria entre les diputades novelles, les veteranes i les aspirants a consellera. Entre els homes, Joan Herrera (ICV) tampoc va trobar que avui fos suficient motiu per posar-se corbata.\nCom a curiositat: l'esquerrana Laura Vilagrà per baixa maternal, i això que per la part alta de l'hemicicle despuntava una altra amb un embaràs avançat.\nEl Partit Popular finalment s'ha sortit amb la seva i la seva líder, Alícia Sánchez-Camacho, ha guanyat visibilitat ben centrada i a la tercera fila, en detriment d'Esquerra Republicana que queda a la quarta fila, a l'altra banda de l'hemicicle, i ICV que continua a l'extrem esquerre, sigui dit geogràficament i vist des de la Mesa. Més d'un especulava amb si alguns diputats i diputades destacats de CiU, que ara queden arraconats, ocupaven avui aquesta posició a l'espera de passar a la primera fila d'aquí dues setmanes com a consellers.\nLa sessió constitutiva de la novena legislatura va seguir el guió habitual amb la formació de la mesa d'edat, amb un diputat de CiU com a president, i els dos més joves, de CiU i PP, com a secretaris per dues hores. El veterà, Francesc Bragulat, va aprofitar els minuts de glòria que li donava la condició de diputat de major edat per fer el discurs de la seva vida, esmentant Neruda i acabant amb Espriu: "ens mantindrem fidels per sempre més al servei d'aquest poble".\nLa constitució de la Mesa va apuntar un pacte CiU - PSC - PP per copar els set seients (4 de CiU, 2 del PSC i 1 del PP). Jordi Cornet, primer secretari, al que se'l veia l'home més feliç del dia, estava tan en èxtasi que a l'acabar no va cantar els segadors, no sabem si per una clàusula de consciència ideològica o perquè estava tan extasiat que no reparava en el moment transcendent amb tot l'hemicicle dempeus. El que segur, i parlant de posar-se dempeus, que va fer voluntàriament el lleig de no aplaudir protocol•làriament la nova i primera presidenta del Parlament, Núria de Gispert, va ser Joan Laporta, objectiu dels flaixos dels fotògrafs però refugiat a la darrera fila de la sala, juntament amb els seus diputats de Solidaritat Catalana i els de Ciutadans. Era potser una resposta a la seva marginació de la Mesa malgrat que el seu company Antoni Strubell, i utilitzant un símil futbolístic, "amb més moral que l'alcoià", va optar repetida i infructuosament a la presidència, una de les dues vicepresidències o una de les quatre secretaries. Però es que en aquest convit SI no hi estava convidada com tampoc ICV i ERC, que tenen més diputats però que també han quedat fora de la Mesa.\nLa president, Núria de Gispert, ha fet un cant als avenços socials i de reconeixement de drets de les dones, exemplaritzat ara en la seva pròpia persona, la dona que ha ocupat un lloc més rellevant a la societat catalana a tota la seva història. En el capítol d'agraïments, a més de reconèixer el mestratge de tots els seus sis antecessors, des de Barrera a Benach, passant pel president Pujol que la va fer consellera, ha esmentat un per un el seu marit, fills, germans (tots ells presents a la tribuna de convidats) i el seu pare i mestre, Ignasi de Gispert, primer conseller de justícia dels governs Pujol.


Des de la Regidoria d'Educació i Política Lingüística s'instarà el Ministeri de Justícia a fer una declaració de reparació i reconeixement personal a Martí\nLlorenç Carrió: "Amb aquesta actuació feim un acte de reparació, memòria i justícia cap a una de les figures més destacades del primer terç del segle XX de la societat mallorquina i un treballador públic de l'Ajuntament"\nPalma, 31 de juliol de 2020.- El Ple de l'Ajuntament de Palma aprovà ahir una moció per a la reparació moral i la recuperació de la memòria d'Ateu Martí, funcionari de la casa assassinat el 29 de juliol del 1936. El plenari donà el vistiplau a declarar injusta i il·legítima la violència exercida contra Ateu Martí el 29 de juliol del 36; declarar injusta i improcedent la destitució de Martí com a funcionari de l'Ajuntament i declarar injust l'acord del Ple del 27 de novembre del 36 pel qual es denegà a la seva esposa, Joana Mas, els drets passius de viduïtat acusant Martí d'haver abandonat el seu lloc de feina i les seves responsabilitats una vegada començada la guerra. També va sortir endavant un altre acord de ple en què s'insta el Ministeri de Justícia, en compliment de la Llei de memòria històrica, que faci una declaració de reparació i reconeixement personal a Martí.\nAteu Martí va ser assassinat el 29 de juliol de 1936, ara fa 84 anys, per la seva militància comunista i maçònica, per presidir la Lliga Laica i pel seu activisme. Una vegada mort, tant ell com la seva família varen patir una campanya de difamació pública impulsada per les autoritats. Martí mantenia una relació molt estreta amb diversos col·lectius d'esquerres, maçons i laics de la ciutat, així com amb el nucli de l'Arenal i les Cadenes. Va ser servidor públic a l'Ajuntament de Palma, on exercí diferents funcions i va arribar a ser cap de negociat. Pel que fa a la seva tasca política, cal destacar el reconeixement i l'agraïment que li manifestà el consistori el 6 de maig de 1931 per la seva actuació dirigint i mantenint l'ordre públic al capdavant de la Guàrdia Republicana el dia de la proclamació de la República a la ciutat, la qual cosa va permetre que no hi hagués cap víctima ni incident important.\nEl regidor d'Educació i Política Lingüística, Llorenç Carrió, afirmà que "amb aquesta actuació feim un acte de reparació, memòria i justícia cap a una de les figures més destacades del primer terç del segle XX de la societat mallorquina i un treballador públic de l'Ajuntament".


25 anys de Banyoles Solidària - Notícies - Coordinadora d'ONG Solidàries\n25 anys de Banyoles Solidària\nCARTELL ACTIVITATS 25 ANYS JPG (293,7KB)\nAquest 2019 l'ONGD del Pla de l'Estany, Banyoles Solidària, fa 25 anys. Per commemorar aquest aniversari, l'entitat banyolina ha programat tot un seguit d'activitats que comencen aquest dissabte, amb un concert solidari, i que s'allargaran fins al mes d'octubre.\nBanyoles Solidària treballa des de 1994 treballa ambg l'objectiu de potenciar la solidaritat entre les persones, els pobles i les cultures. Es defineixen com «un grup de gent diversa i ideològicament plural, que no es conforma a sentir parlar de la pobresa dels pobles del Sud, sinó que actua per a combatre-la.»\nActualment tenen projectes en marxa a Condega (Nicaragua), Segundo Montes (El Salvador) i Kerewan (Gàmbia). Precisament, en el projecte Gàmbia, enguany s'ha ampliat l'actuació, amb la participació de l’Ajuntament de Banyoles i l’Associació de Sare Yewtou. En aquest projecte s'ha ampliat el dispensari de Kerewan (com es veu a la foto) i s'ha encerclat una hectàrea de terreny, per fer-hi un hort -amb un pou-, per treballar-hi principalment a l'època seca.\nD'entre les activitats de celebració programades per aquest 2019, destaquem la taula rodona amb alcaldes del Pla de l'Estany que tractarà sobre l'activitat de l'entitat en aquests 25 anys de trajectòria (26 abril), la gran festa per a totes les edats que es farà el mes de maig, l'excursió al Memorial de l'Exili de Ribesaltes, i uns quants concerts solidaris dels quals us anirem informant puntualment.


no és això: Jo no vull que vingui en Cesc\nJo no vull el Cesc Fàbregas al Barça. Massa ambigüitat, excessiu festeig. Aquest noi es va deixar enlluernar pels diners de l’Arsenal quan era encara un adolescent (potser els seu pares hi tenen alguna cosa a veure) i se’n va anar a Anglaterra a fer les amèriques. Ara diu que vol tornar a casa, però també deixa anar que està molt bé al seu actual equip i que deixa el seu destí en mans de l’atzar...\nEl Cesc se’n va anar a guanyar diners, però ja fa un temps que es va adonar que a més, per a un esportista, és important guanyar títols i que al costat de l’Arsène Wenger no ho aconseguirà. Si més no, a curt termini.\nTot això està bé, però, em repeteixo, em molesta i preocupa l’ambigüitat de la persona, una actitud que no quadra amb el compromís que el Pep exigeix als seus homes. De tota manera, que no s’amoïnin els seus admiradors: el Cesc vindrà encara que hagi de pagar ell la diferència de la fitxa. Això potser deixarà a zero aquells primers diners que li va semblar que guanyaria.\nI doncs allò: perdoneu, però algú...


Un nyap polític\nTal com va passar el desembre del 2017, la data de les eleccions catalanes es decidirà des de fora de Catalunya. El govern de la Generalitat va decidir anul·lar les eleccions convocades pel 14 de febrer, suggerint, sense garanties, que les tornaria a convocar pel 30 de maig, tres mesos i mig més tard de la data prèviament fixada. Aquest nyap polític va ser recorregut als tribunals, ja que no sembla raonable que el poder executiu pugui anul·lar unes eleccions. A Catalunya ja ens anem acostumant que siguin els jutges els que prenen les grans decisions polítiques, des de la data de les eleccions fins als noms dels candidats.\nAixò és molt greu i, òbviament, la qualitat democràtica del país se’n ressent, fins al punt que tot sovint han de ser els tribunals de més amunt dels Pirineus els que van posant en evidència la justícia espanyola. Mentrestant, però, els que en paguem les conseqüències som els ciutadans, que en els últims anys hem vist com dos presidents de la Generalitat han caigut en desgràcia per la manera poc democràtica d’impartir justícia que té la judicatura espanyola. Un per evitar des de l’exili una sentència injusta, la del procés, i l’altre per no retirar una pancarta penjada al balcó del seu despatx.\nEn el decret d’anul·lació de les eleccions, els “arguments” són que si es fessin les eleccions el 14 de febrer molta gent no podria votar, o perquè estarà contagiada, a casa o a l’hospital, o simplement per por. A més, els votants haurien de prendre determinades mesures protectores. He escrit arguments entre cometes perquè la mateixa excusa utilitzada per posposar les eleccions valdria per mantenir la data electoral prèviament fixada. Així, el 30 de maig també hi haurà gent infectada que ara està sana, gent en quarantena que ara no ho està, i persones que no sortiran al carrer per por de contagiar-se. Són persones que el 14 de febrer podrien votar, i el 30 de maig no ho podran fer. Ningú està en condicions de garantir que el 30 de maig no tindrem els mateixos problemes que tenim ara. Tindria, per tant, tot el sentit que el 14 de febrer es mantingués com la data de les eleccions. No nego que potser alguns en sortirien beneficiats, i altres perjudicats, de la mateixa manera que el 30 de maig alguns hi sortirien guanyant i altres hi sortirien perdent. Davant d’unes eleccions sempre hi ha gent que no vota, ni tan sols per correu. Però contràriament a les pretensions d’alguns, cap decisió política o judicial pot garantir que el cent per cent del cens anirà a votar.\nArticle anteriorCalaf registra un 45% més de defuncions durant el 2020\nPròxim articleSalut refà el territori i l’Anoia passa a tenir de referents de covid els hospitals de St. Pau i el Mar


Activitats per als més petits i una cata de vins, novetats de la Fira de Tardor — Ajuntament de Pineda de Mar\nActivitats per als més petits i una cata de vins, novetats de la Fira de Tardor\nActivitats per als més petits i una cata de vins, novetats de la Fira de Tardor Les activitats i els estands es distribuiran al llarg de les avingudes Hispanitat i Mediterrani https://www.pinedademar.cat/el-municipi/noticies/6901 https://www.pinedademar.cat/@@site-logo/escutajuntament.png\nLes activitats i els estands es distribuiran al llarg de les avingudes Hispanitat i Mediterrani\nAquest cap de setmana se celebrarà a Pineda la tercera edició de la Fira de Tardor. L'esdeveniment organitzat per l'associació de comerciants i empresaris 'Gent de Pineda' amb el suport de la Regidoria de Turisme, Comerç i Consum de l'ajuntament de Pineda té com a finalitat bàsica la dinamització del comerç i de la vida social del municipi, pel que durant tot el dissabte i el diumenge l'activitat se centrarà en l'espai entre l'Avinguda Mediterrani i Hispanitat de Poblenou. Tot i així, la Fira de Tardor integra la XXI Mostra gastronòmica de la tardor que organitzen els restauradors de Pineda i com a novetat d'enguany, la I Fira del Vi.\nEl certamen inclou un programa ampli de tallers per grans i petits com ara: "el Contajocs" a l'estand de "MiraKbonic" o bé "Anem de Verema" a l'espai de Vi .\nDins de l'espai Fira Mercat, els visitants podran gaudir d'exposicions de pintura de l'agrupació Art x Art, Marenostrum i Jessica Yala o una mostra de fotografies de Felipo Ween\nA l'escenari central hi ha programades actuacions com l'espectacle "La Barraqueta de la tardor" a càrrec de la companyia Clau de Circ per als més menuts, sevillanes, Salsa i Hip Hop.\nEls restaurants de Pineda, dins la XXI Mostra gastronòmica oferiran les seves especialitats de tardor i, com a novetat d'enguany trobem la I Fira del Vi, que incloura una cata de vins a càrrec de la somelier pinedenca Gemma Vinyoles.


Divisió en EU: Guerra oberta entre els afins a Garzón i la ‘nomenklatura’\nEl partit, que fa mesos que és dirigit per una gestora, es divideix pel mètode d’elecció de la nova direcció\nMés de 300 militants signen un manifest en què exigeixen que l’executiva s’elegisca, com en Izquierda Unida, per sufragi universal i directe\nMarga Sanz intervé en el Consell Polític d'Esquerra Unida\nValència — 24 de septiembre de 2016 00:36h\nEsquerra Unida (EU) està en flames. El partit, que sobreviu amb respiració assistida després d’haver-se quedat sense a penes recursos arran del fracàs electoral del 2015 –va perdre la representació en les Corts Valencianes i en l’Ajuntament de València–, no té direcció des del gener, ha perdut el cartell electoral després de la dimissió d’Ignacio Blanco pels resultats tan dolents i ara està partit en dos.\nLa fractura s’ha revelat poc abans de l’assemblea que s’ha de celebrar el 15 d’octubre. En aquest conclave s’ha d’elegir l’executiva del partit, una confluència d’ideologies, partits i interessos amb el nucli entorn del Partit Comunista d’Espanya. Un sector de la formació, afí al coordinador d’Izquierda Unida, Alberto Garzón, sol·licita que l’elecció de l’executiva es faça per sufragi universal: un militant, un vot.\nEn aquesta facció s’alineen alguns dels rostres més populars del partit: l’eurodiputada Marina Albiol, la diputada provincial Rosa Pérez Garijo –denunciant del cas Taula– o els exdiputats autonòmics Esther López Barceló o Blanco, tot i que aquest s’ha allunyat de la primera línia política després de la seua dimissió. Tots ells –i més de 300 militants– han subscrit una “resolució per l’obertura i la democratització” d’EU.\nA més del sufragi directe, demanen “l’obertura en els processos de decisió”, que “la militància en conjunt siga el centre de l’acció política” –en detriment de la dirigència– i “atendre les demandes socials, fins i tot per damunt de les nostres pròpies voluntats”. En resum, potenciar les confluències locals a l’estil de Guanyem, democratitzar l’organització, obrir-la a la societat, concebre-la com un instrument per a millorar la vida de les persones, gairebé com un moviment social més i no un fi en si mateix.\nEn paraules d’un signant del manifest: “La vella guàrdia ha aprofitat el buit de poder per a apoderar-se del control del partit i manejar el procés de renovació, dominat pels buròcrates”. “No hi ha ningú que done suport a Garzón [Alberto, coordinador general d’Izquierda Unida] en l’executiva interina”, afig com a exemple de la falta de pluralitat de la direcció actual.\nRoberto Rovira nega aquesta visió de la direcció. És un dels nou membres i el portaveu de la gestora elegida al febrer després de la dimissió de l’anterior coordinadora general, Marga Sanz. “El Consell Polític Nacional –òrgan màxim del partit entre assemblees– va discutir l’assumpte al juliol i no va optar pel sufragi universal sinó pel sistema clàssic, que no és menys democràtic i, a més, és el que marquen els estatuts d’EU”.\nAquest sistema implica que els delegats presents en l’assemblea d’octubre (419, aproximadament un per cada set afiliats) hauran d’elegir el 50% de l’executiva. L’altra meitat haurà de ser elegida per les organitzacions comarcals del partit. “Els delegats transmetran, com sempre, els desitjos de les bases. I encara que en EU sempre hi ha hagut diverses sensibilitats, del debat intern de l’assemblea eixirà un pla polític, un document, que marcarà la política unitària del partit”,\n“No hi ha falta de democràcia ni res semblant”, afig Rovira, que ni tan sols ha tingut accés al manifest per “l’obertura i la democratització” d’EU. “Em molesta haver-ho sabut per la premsa, em sembla que és un detall de falta de camaraderia”. Ricardo Sixto, diputat d’EU a Madrid, integrat en A la Valenciana, va més lluny: “Aquest manifest és un intent de singularitzar algunes persones a falta d’elements polítics destacats o distintius”.\nA parer de Sixto, el mètode valencià és més democràtic que l’utilitzat per IU. “Hi ha llistes obertes i desbloquejades, s’hi poden presentar candidatures individuals o col·lectives. Si els signants del manifest són tan demòcrates, que diguen si volen llistes planxa”, llistes tancades sense opció d’elegir noms diferents dels proposats.\nLluita pel poder amb la recentralització de fons\nSixto diu que aquesta és una lluita pel poder, adornada amb diferències personals i sense transfons ideològic, ni tan sols la confluència amb Podem. Pensa, de fet, que el tema en qüestió no és la falta de democràcia o la involució, des de les primàries obertes utilitzades per a elegir cartell electoral fins a un sistema d’elecció més tancat. “És un altre debat: la voluntat d’uns quants de recentralitzar IU i convertir les organitzacions autonòmiques en apèndixs de Madrid contra els quals defensem un esquema federal”.\n“Els altres debats –la democràcia interna, els acords amb Podem– són cortines de fum”, afig Sixto. Un dels signats del manifest, que s’estima més no revelar la identitat, hi discrepa. “Tot i que hi ha diferències ideològiques, ací el que preval és una mena de nomenklatura [l’elit del Partit Comunista de la Unió Soviètica que va dominar el país durant la dictadura socialista] que vol dominar el partit, malgrat que hi haja el risc d’alinear la resta”.\nSi existeix, aquesta nomenklatura i l’altre sector, en principi més oberturista i alineat amb les tesis de Garzón, podrien competir amb dues llistes en el pròxim congrés. L’una tindria el nucli entorn del Partit Comunista. L’altra s’ha especulat que estaria liderada per Marina Albiol, eurodiputada i membre de la direcció de Garzón.\nElla ho descarta rotundament. “Ja sóc responsable de relacions internacionals en IU. No és convenient acumular càrrecs”. Tampoc no pensa que siga una lluita pel poder –“aquest debat és necessari i provocat perquè som una organització plural amb diferents visions”–, encara que reconeix que hi ha dues sensibilitats distintes. L’una va donar suport a Garzón i l’altra a la seua rival, Paloma López, en l’elecció de l’actual Consell Polític Federal del partit.\nAlbiol sí que estaria disposada a participar en una llista que defensara una organització com més oberta millor i, en l’àmbit valencià, més descentralitzada. “La gestora actual, per exemple, està copada per gent de València. Cal que les comarques hi tinguen més pes. Ningú no vol, però, recentralitzar o posar fi a l’estructura federal d’aquest partit. A més, si s’arriba a acords sobre la línia política, es pot acordar una llista de consens sense necessitat de votar candidatures diferents”. El 15 d’octubre se sabrà.\n24 de septiembre de 2016 - 00:36 h\nDesbloquejada l'obertura de la nova RTVV


TAC12 TV - La fiscalia manté la petició de presó permanent revisable\nLa fiscalia manté la petició de presó permanent revisable\nDijous, 22 Març 2018 12:52\nAvui ha quedat vist per a sentència el judici per la mort d’una jove tarragonina al camí de la Budellera. La fiscalia manté per l’acusat la petició de presó permanent revisable, el que seria la cadena perpètua, i és la primera vegada que el ministeri públic de Tarragona fa aquesta petició. Això perquè considera que l’acusat va agredir sexualment la noia i després la va assassinar. La defensa, en canvi, demana 5 anys de presó per homicidi i diu que la relació sexual entre acusat i víctima va ser consentida.\nDurant l’última jornada del judici la fiscalia ha explicat que l’acusat manté que la relació que va mantenir amb la víctima va ser consentida només per eludir la presó permanent revisable.I és que per aplicar aquesta mesura, la més dura que contempla el Codi Penal, és necessari la comissió del delicte sexual, previ a l’assassinat de la noia. La fiscalia manté que a l’octubre del 2015 l’acusat va abordar la víctima al campament on vivia de nit i aprofitant que estava sola, la va agredir sexualment, o ho va intentar, i li va acabar clavant una trentena de ganivetades. Davant d’aquests fets, la petició de la fiscalia és la presó permanent revisable. L’acusat ha reiterat que va matar la víctima, però diu que la relació va ser consentida. Per això la defensa demana per ell 5 anys de presó, per un delicte d’homicidi. L’acusat ha enviat un missatge a la família de la víctima. El judici ha quedat vist per a sentència.\nMés en aquesta secció: « Tarragona lidera la contractació d'hipoteques El Nou Estadi serà seu permanent de la Lliga Genuine »


Bonificacions als hotels que gestionen bé els residus orgànics\n– 21 Març 2019Publicat a: Turisme\nL’Ajuntament de Son Servera ha fet entrega, aquest dijous migdia, de les bonificacions que un any més s’han lliurat a totes aquelles entitats hoteleres que s’han adscrit al programa impulsat pel Departament de Medi Ambient per garantir i afavorir una bona gestió de la matèria orgànica que generen. Segons ha informat el consistori amb una nota de premsa.\nEnguany, en un acte celebrat a l’hotel Levante de Cala Bona, s’han entregat un total de 91.197,30 € entre les 30 entitats hoteleres que s’han adscrit al programa, quantitat que es tradueix en més de 900 tones de matèria orgànica separada correctament.\nCal recordar que la bonificació que percep cada hotel ve determinada per la quantitat de matèria orgànica que se separa correctament i pel nombre d’incidències que presenta durant la temporada, i que pot arribar als 100 euros per tona reciclada. Una quantitat que, amb tot, ha permès a l’Ajuntament estalviar aquest darrer any fins a 126.629 euros, que corresponen al fet que tots aquests residus no s’han hagut de dur a incinerar, fet que ha reduït el preu del tractament que se’ls ha donat.\nA l’acte d’aquest migdia hi han participat el regidor de Medi Ambient, Miquel Espases; la regidora de Turisme, Margalida Vives; i el batle del municipi, Antoni Servera, juntament amb tècnics municipals i representants del hotels bonificats. Des del consistori han volgut agrair l’esforç dels hotelers i han assenyalat que «és una aposta pel futur a la qual se sumen entitats i tones any rere any, cosa que demostra que anam per bon camí».\nDurant la temporada del 2018 s’han aconseguit separar, només en els establiments hotelers, 32,25 tones més que el 2017, cosa que suposa un increment del 3,6 %. Una tendència a l’alça que el programa ha anat registrant des del primer any de la seva posada en marxa.\nCal recordar que en aquest projecte se sumen altres iniciatives encaminades a aquest mateix objectiu, pensades perquè tothom s’hi pugui beneficiar; així, existeix el programa ITR per a locals comercials, bars, restaurants i altres establiments i en els darrers anys també s’ha aconseguit una reducció de la taxa de fems per a tots els ciutadans gràcies a una bona gestió de la matèria orgànica i a l’augment del reciclatge en general.


Ple ordinari – Vinaròs Participa\nVinaròs Participa > Ple ordinari\nConvocatòries dels Òrgans de govern : Plenaris Ordinaris, Juntes de Govern\nCapítol IV. El dret d’intervenció en els plens municipals\nArticle 25. El públic que assisteix a les sessions del Ple de la Corporació no podrà intervenir en aquestes, ni tampoc permetre’s manifestacions d’acord o desacord.\nSense perjudici d’això, un cop alçada la sessió, es podrà establir un torn de consultes per al públic que assisteix sobre temes concrets d’interés municipal.\nL’alcalde ordenarà i tancarà aquest torn.\nArticle 26. Les intervencions que es puguen produir en el torn de consultes un cop alçada la sessió, tindran el caràcter de prec ciutadà o pregunta ciutadana fora de sessió. Aquests seran realitzades per persones físiques en nom propi o amb alegació de la representació d’una entitat inscrita al Registre Municipal d’Associacions Veïnals.\nArticle 27. El prec ciutadà fora de sessió és la formulació d’una proposta d’actuació dirigida a algun dels òrgans de govern municipal. Aquest podrà ser objecte de debat, però no de votació. La duració total de cada prec i el seu debat no podrà superar els cinc minuts.\nArticle 28. La pregunta ciutadana fora de sessió és qualsevol qüestió que es planteja als òrgans de govern municipal. Les preguntes es plantejaran de forma oral i es podran contestar de manera immediata, o bé postposar la contestació per a la finalització de la següent sessió. La duració total de cada pregunta i la seua contestació no podrà superar els cinc minuts.\nArticle 29. Sense perjudici del que s’estableix als articles anteriors, les entitats o\nassociacions que estiguen incloses en el Registre Municipal d’Associacions Veïnals i que vulguen intervenir davant el Ple en algun punt de l’ordre del dia, en la tramitació del qual hagen intervingut com a interessats, hauran de sol·licitar-ho per escrit al president o presidenta de la corporació, almenys 24 hores abans de la sessió. A l’escrit haurà de figurar-hi el nom de la persona que farà l’exposició i el punt o punts sobre els quals intervindrà\nDescarregar el Reglament de participació ciutadana (PDF)


Umberto Eco, darrera i brillant novel·la | Ivan Serra\n← Desprogramació cultural i reflexiva?\nBones vacances i bon estiu ple de Cultura →\nUmberto Eco, darrera i brillant novel·la\tPosted on 2 Mai, 2015\tby Ivan Serra El dia de Sant Jordi d’enguany va regalar-me una experiència molt interessant, com és habitual que passi quan un llibre nou de trinca entra a la libreria domus. Aquesta vegada es tracta, ni més ni menys, de la darrera novel·la d’Umberto Eco, Número Zero, publicada per Rosa dels Vents, del grup editorial Penguin Random House.\nLlegint Umberto Eco\nL’erudició d’Umberto Eco (Alessandria, 1932) és quelcom tan conegut que no cal tornar-hi a insistir aquí. Segurament resulta tan inevitable de fixar-s’hi com ho deu ser per ell de traspassar-ho a les pàgines de qualsevol dels llibres que escriu: referències històriques, ús precís del llengüatge, llatinismes,… i tot amb una naturalitat pròpia de qui és un mestre en l’art d’escriure, de descriure i de fer reflexionar. Perquè en Eco no hi ha una cosa sense l’altre, cap línea buida, cap descripció sense intenció, cap moment superflu. Dóna gust passar cada pàgina de la nova novel·la, perquè cadascuna conté substància i significat.\nNo pretenc fer una crítica del llibre, tal com s’entén l’expressió crítica habitualment; no és l’estil d’aquest blog ni la seva intenció. Més aviat tracto de donar les impressions personals de la recent lectura de Número Zero, que ha representat quelcom més que una lectura profitosa i apassionant. Segurament cada lector tindrà uns aspectes diferents a destacar-ne; per a mi, ho són la plasmació de la realitat del món occidental, les artificioses cortines de fum periodístiques, l’ètica i la moral d’aquest sector d’influència actual i la torturada psicologia del ciutadà mitjà en enfrontar-se a aquestes premises. I d’aquests quatre elements, el que ressalto per sobre del demés és precisament el darrer. De llibres amb trames de grans secrets i perilloses veritats que es volen revel·lar al món hi ha per triar i remenar. Però la forma en que en Colonna (el personatge principal i consciència del llibre) reflexiona sobre els fets que presencïa és d’una profunditat i riquesa humana difícils de trobar. Eco converteix la certesa en dubte constant, el terra segur que trepitjem en sorres movedísses tan imprevisibles com el desencadenament de la trama. I tot i que hi ha elements no difícilment imaginables, si que ho és l’evolució psicològica i conclusions (de vida, podriem dir) que ens ofereix en Colonna com a colofó de l’aventura.\nNo entro en massa detall de les pàgines del llibre perquè no vull aixafar la guitarra de qui vulgui entrar-hi en algun moment o altre (altament recomant, es clar). Però alguna perla de pensament en forma de frase breu (que fora de context no revel·la gaire res essencial de la trama) no puc deixar de citar, massa temptador:\n– “Vivim en la mentida i, si saps que t’enganyen, has de viure en la sospita per força“\n– “No podem tocar gaire la cultura, el nostres lectors no llegeixen llibres, a tot estirar un diari esportiu (…) qui llegeix mai els llibres que surten a les ressenyes dels diaris, normalment ni els que les escriuen, encara gràcies si els ha llegit l’autor“\n– “Saps quan vaig començar a ser un perdedor? Quan vaig començar a pensar que era un perdedor“\n– ” (…) el nostre editor estaria content si trobéssim com es pot fer caure una ombra de sospita sobre un jutge massa tafaner.“\n– ” Schadenfreude, el gaudi pel dolor de l’altre. Aquest és el sentiment que un diari ha de respectar i alimentar.”\n– “Estem vacunats, qualsevol història nova que ens expliquin diem que n’hem sentit de pitjors, i que qui sap si tan aquesta com aquelles eren falses.“\nJa veieu, doncs, quin és el tarannà i les escaires d’aquest tan recomenable llibre d’Umberto Eco, que no necessita de cap recomanació meva ni de ningú altre per a ser una gran novel·la del pensament humà, perquè ja ho és des del moment de la seva publicació, abans fins i tot. Bona lectura !\nAquesta entrada ha esta publicada en Llibres. Afegeix a les adreces d'interès l'enllaç permanent.\t← Desprogramació cultural i reflexiva?\n2 respostes a Umberto Eco, darrera i brillant novel·la\nSergi ha dit:\t6 Mai, 2015 a les 7:05\tGràcies per la recomanació, m’ agradat molt el teu comentari. Ja tinc ganes de llegir-me’l.\nRespon\tIvan Serra ha dit:\t6 Mai, 2015 a les 14:07\tVal molt la pena, de veritat. Gràcies pel comentari i bona lectura !


Allò que la pandèmia ha canviat en els concerts - El Temps de les Arts\nFranz Liszt en un dels seus concerts (autor anònim)\n22 abr. 2021 25 març 2021 Jaume Radigales\nLa pandèmia ha canviat i la pandèmia ens ha canviat. El Covid-19 comença a recular gràcies a les vacunes, per bé que diversos països retiren de circulació la d’Aztrazeneca pels problemes circulatoris que provoca. Tanmateix, la prudent desescalada que iniciem aquests dies és signe inequívoc que la llum al final del túnel no és un miratge ni un efecte òptic. Sí, la pandèmia ha canviat.\nAra bé, la pandèmia també ens ha canviat. En molts aspectes, positius i negatius. I n’hi ha un, el que incumbeix aquesta secció, que té a veure amb la nostra manera d’assistir als concerts. Vegem-ho.\nEn primer lloc, gairebé mai anem assistim a un concert amb una entrada de paper. Sovint, usem el telèfon mòbil per mostrar al personal d’accés a la sala el codi de barres corresponent. Si no se’ns ha acabat la bateria després d’una jornada telefònicament intensa i si no tenim la pantalla tan bruta que el codi resulti il·legible, amb el nostre prodigiós giny accedim a la sala. Miracles de la tecnologia.\nUn cop dins, se’ns exigeix mantenir la mascareta posada i la distància de seguretat entre els nostres companys de filera. No s’accepta que una parella -fins i tot convivent- o que un pare i un fill -en el cas de molts concerts infantils- estiguin l’un al costat de l’altre. Per molt grup bombolla que hi hagi, si la normativa obliga a separar butaques, això de fer manetes s’ha acabat. Almenys, de moment.\nEl personal de sala es veu notablement augmentat aquests mesos pandèmics. Amb amabilitat apresa en un curs de marqueting i relacions públiques en quatre dies i per correspondència, aquests personatges habillats sovint de negre passegen pel pati de butaques com si aquest fos un altre pati, el del col·legi. I si fa dècades vivíem les estones de lleure escolars vigilats perquè no peguéssim aquella nena grassoneta, aquell nen amb ulleres o aquell marrec estúpid que ens la tenia jurada, ara vivim els moments de concert pendents de no abaixar-nos un milímetre la mascareta. El paroxisme arriba al punt que enmig d’un moviment d’un quartet de Mozart, o entre cançó i cançó de Toldrà, si hom cau en la temptació d’abaixar-se mínimament aquest tros de drap que ens emmordassa, podem viure una reprimenda de cal Déu. Poca broma perquè, a més, abans d’iniciar-se el concert aquest personal entrenat per a l’ocasió passeja orgullosament per la platea a la recerca i captura de possibles infractors i amb mirades contundents, de les que subjuguen i et converteixen en estàtues de sal: tots estem sota sospita i ai de qui gosi desafiar la normativa, perquè les ires del Procicat podrien abatre’s sobre les nostres humils espatlles.\nL’Auditori, obert en temps de pandèmia\nAllò que el Covid s’endugué\nEl Covid s’ha endut la possibilitat d’accedir als programes de mà. Ja saben, aquells folletons o quadernets que serveixen per saber qui toca, què es toca i com sona allò que es toca. Doctes textos que de vegades parlen de quartes augmentades i de terceres majors com si els autors ignoressin que la majoria del públic assistent a un concert no té coneixements d’harmonia; articles basats en gran mesura en extractes de Viquipèdia i sobre mestres de capella que van viure putejant el compositor de qui aquell vespre s’ha programat una o altra peça. Programes que també ressenyen les virtuts de determinat solista o director, premiat des del segon any de parvulari fins al moment actual i amb un prestigi internacional que l’ha dut a actuar a les principals sales d’arreu del món mundial i a enregistrar sota els segells més prestigiosos del mateix món mundial i que aviat es disposa a debutar a galàxies veïnes.\nDoncs no, ara no podem accedir a aquesta informació impresa en paper satinat, perquè les autoritats sanitàries no ho permeten. Així doncs, val més dur el programa estudiat de casa o imprimir-lo a la feina i del web de la sala de concerts pertinent. És clar que sempre hi ha qui se’l descarrega in situ, per llegir durant el concert. La cosa comporta els seus problemes: per una banda, si es duen ulleres, aviat entelades per l’alè desprès des del darrere de la mascareta; si hi ha programada una cantata, un oratori o un cicle de cançons i es vol seguir el text cantat, usar un giny electrònic (i això inclou una tablet o un ordinador portàtil) pot molestar els nostres veïns de filera: el llum que desprenen aquests meravellosos objectes sovint molesta i interfereix en la concentració de qui passa olímpicament de seguir els textos. Per no parlar de qui no apaga el mòbil per poder-los llegir, però que oblida silenciar-lo. La catàstrofe és previsible si a l’espectador de torn el truca la dona o l’amant per preguntar-li respectivament a quina hora anirà a sopar o per informar-lo que aquell vespre es posarà allò que tan li agrada com a preludi de gresca assegurada… si us plau, que marxi el Covid i que tornin els programes de mà!\nEl Palau de la Música, sempre fidel als seus espectadors\nUn dels hàbits més estesos en els concerts prepandèmics era la ingesta de caramels per ensalivar boques resseques o per pal·liar els efectes d’un refredat, amb tos inclosa. El ritual d’accés a la llaminadura en qüestió podia arribar a tenir ribets de sadisme indiscutible: sense cap mena de mirament i com si coneixés perfectament la partitura, l’espectador o espectadora de torn treia de la butxaca o del moneder un caramel dur i embolicat amb artesana cel·lofana just en el moment en què Mahler havia previst un silenci de rodona; o en què Beethoven indicava un diminuendo al llarg de tres compassos d’una sonata per a piano; o en què Schubert convidava a cantar amb un xiuxiueig els encants d’un bosc per on transita un anònim caminant fascinat pel cant del rossinyol. Just en aquests moments d’intimisme sonor és quan el llaminer de torn decidia desembolicar la cel·lofana amb dits poc apressats, intentant fer veure que desembolicar lentament un caramel és directament proporcional a l’interès que suscita aquell precís moment musical. Això era i segueix sent sadisme.\n“El concert” de Daumier.\nActualment, l’ús de la mascareta fa poc recomanable mastegar caramels (és clar que sempre es poden desembolicar si el que es vol és fotre el veí del costat o el del davant): els efluvis aeròbics d’un caramel de menta poden activar el llagrimal i provocar un col·lapse òptic i nasogàstric de conseqüències nefastes, amb la qual cosa millor venir estossegat i mocat de casa i estalviar l’ús de llaminadures. A banda que treure’s o abaixar-se momentàniament la mascareta per atrapar amb la boca la bola de caramel pot activar la inmediata intervenció del personal de sala abans citat, per increpar públicament l’infractor de la normativa.\nTornarem a la normalitat algun dia? És més que probable. Quan arribi, enyorarem algunes coses, però de ben segur que abraçarem de nou determinats hàbits, per molt molestos que siguin. Ens recordaran que, en definitiva, que som éssers humans. I que ja no baixem al pati a jugar o a fer malifetes.


Què és la demagògia? - Ferran Sáez Mateu\nQuè és la demagògia?\nL'article d'Oriol Junqueras a l'edició de l'ARA de dimarts 8 de juny. Ruth Marigot\nParlem, si fa no fa, del moment de la mort de Pèricles, el 429 abans de Crist. A Atenes comencen a aflorar els demagogoi. Pertanyen a estrats socials que abans no podien expressar-se lliurement a l'Ekklesia (és a dir, l'Assemblea; no la confonguin amb l'àgora, que era una altra cosa). Demagogós vol dir literalment "conductor, o guia, dels demoi", dels homes lliures que formaven part del demos, que era un cens que agrupava les diferents circumscripcions d'Atenes. El terme s'identifica normalment amb poble, tot i que no vol dir el mateix. Els demagogoi no tenien la responsabilitat de governar, en el sentit de prendre decisions executives, però disposaven de tot el dret a criticar els qui prenien aquestes decisions. El que va acabar atorgant al terme demagògia el seu significat actual tenia a veure amb propostes engrescadores però més o menys impossibles (repartiments arbitraris de béns, etc.) o bé amb mesures que excitaven les baixes passions del personal (com ara executar tots els sublevats de Mitilene, tal com va demanar Cleó el 427). Malgrat la mitificació de la democràcia grega, la demagògia fou una de les seves característiques definitòries, i molt especialment en el període en què la critica Plató, i que inclou la mort de Sòcrates. De fet, el terme demagògia i el terme populisme estan emparentats. Les seves respectives arrels etimològiques designen coses molt semblants: l'adulació massiva i programàtica, la possibilitat real de seduir la gent donant-los la raó per sistema.\nL'article de Junqueras no suposa cap renúncia al projecte independentista sinó a les adherències populistes que havia acumulat des del 27-O\nAristòtil ja va destacar que una de les característiques de la democràcia era la rotació entre el fet de manar i el fet de ser manat. Totes les institucions tenien càrrecs temporals: les magistratures, el Consell, etc. Totes menys una: la mateixa Eklessia o assemblea popular. Els seus components no eren càrrecs, evidentment, però amb la normalització de la demagògia com a institució i dels demagogoi com a personatges definits la cosa va anar degenerant. Les responsabilitats més altes de la polis s'anaven turnant rigorosament, però els demagogs sempre eren el mateixos. Curiosament, en les democràcies liberals, que són les actuals, la codificació de l'oposició parlamentària com una entitat política concreta va atenuar una disfunció que, en el cas d'Atenes, resultava inevitable.\nI ara tenen dret a preguntar-me: escolti, per què ens explica aquestes coses tan avorrides, home? Ho faig com a conseqüència d'alguns comentaris molt ofensius a les xarxes socials referits al molt raonable article d'Oriol Junqueras de dilluns (no em refereixo, doncs, a les respostes de Junts i la CUP; això és un altre tema). Fa quasi un any, Junqueras fou entrevistat per Vicent Sanchis i, mantenint ben poc a ratlla les seves emocions, va dir coses al meu entendre poc afortunades, i en un to que, a més, no semblava el més adequat. Jo mateix vaig ser molt crític amb aquella intervenció. En l'article de dilluns, en canvi, Junqueras va explicar un projecte i ho va fer posant les cartes damunt la taula en un to nítid, propositiu i matisat. No entraré ara en la qüestió de fons. Vull dir que puc estar d'acord o en desacord amb el projecte i amb l'estratègia que l'acompanya. Insisteixo: això ara no ve al cas. Aquest article no parla d'estratègies partidistes, sinó de la manera com s'expressen. La demagògia és una qüestió comunicativa, no programàtica. És per aquesta raó que hem començat parlant de la Grècia clàssica i fent determinades precisions terminològiques molt concretes.\nCal abandonar el fangar de la demagògia populista tot apagant el mòbil una temporadeta i donar-se de baixa de totes les xarxes socials\nL'article esmentat, així com les declaracions que va fer el mateix dia el president Aragonès, no suposen cap renúncia al projecte independentista sinó a les adherències populistes que havia anat acumulant, sedimentant i consolidant des del fatídic 27 d'octubre del 2017 en forma de discurs estandarditzat. Els demagogoi del segle XXI sense responsabilitats de govern podran excitar la gent de cor senzill proposant que es proclami la república d'aquí quinze dies (o potser amb deu ja n'hi hauria prou) i, de passada, que no calgui pagar el lloguer. Seguint Cleó, els demagogoi d'allà potser proposaran a Pedro Sánchez decapitar tots els sublevats d'aquí amb signatures ben esmolades. La còmoda irresponsabilitat prosperarà com ho ha fet sempre, i amb el bonus track afegit de l'"Això ja ho deia jo!" quan alguna cosa no rutlli. I què? Només cal abandonar el fangar de la demagògia populista tot apagant el mòbil una temporadeta i donar-se de baixa de totes les xarxes socials. Per fer política com persones adultes cal escoltar els ciutadans a les urnes, no al voluble Twitter.\nMirant al futur, l'article d'Oriol Junqueras\nOriol Junqueras Populisme independentisme


Es presenten els Pressupostos Municipals per a l’any 2015 a la ciutadania | Ajuntament de Barberà del Vallès\nA l'acte, celebrat el passat dimecres 21 a la Biblioteca, amb presència de representants d'entitats ciutadanes, tècnics, i regidors i regidores de l'Equip de Govern Municipal, el tinent d'Alcaldia de Serveis Econòmics, Xavier Garcés, va explicar les prioritats pressupostàries de l'Ajuntament per aquest any.\nEl passat dimecres, 21 de gener, la Sala Allende de la Biblioteca Esteve Paluzie va acollir la presentació dels Pressupostos Municipals per a l'exercici 2015.\nL'acte es va iniciar amb la intervenció de la regidora de Participació Ciutadana i Programes Transversals, Elvira Maza, qui va donar la benvinguda a les persones assistents i va fer una introducció sobre els criteris que s'han tingut en compte a l'hora de confeccionar el pressupost: “Perquè aquest és el reflex de la voluntat de l'Equip de Govern, dins de la seva autonomia, de fer polítiques per a la ciutadania i per a la ciutat. En aquest pressupost, la transparència i la participació en la gestió pública tenen un nou impuls”.\nA continuació, va passar la paraula al tinent d'Alcaldia de Serveis Econòmics, Xavier Garcés, qui va analitzar detalladament en què consistiran els Pressupostos Municipals d'enguany, que arriben a la xifra de 36.994.992,10 euros per a l'Ajuntament i de 659.987,12 euros per a l'empresa municipal AISA.\n"Aquests són uns pressupostos socials, on es prioritza l'ensenyament, la sanitat, l'ocupació, la dependència i l'habitatge, buscant l'eficiència, l'eficàcia i l'estalvi, i sense penalitzar les polítiques socials", va afegir. Així, va donar especial importància a la transparència i a les facilitats que des de la web municipal www.bdv.cat s'ofereixen a la ciutadania per tal de consultar el detall dels comptes del consistori.\nTambé, va subratllar que l'Ajuntament continua amb el seu compromís de "defensa i manteniment d'uns serveis públics de qualitat", i que "el pressupost es caracteritza per una reducció de l'endeutament".\nSobre les despeses, Xavier Garcés va voler aclarir que el consistori barberenc està "fent un esforç molt important en les despeses de béns corrents, que han disminuït".\nL'acte va concloure amb la intervenció de l'Alcaldessa de Barberà del Vallès, Ana del Frago, que va voler recordar "que està vigent la LRSAL, i això significa tenir molts entrebancs a la gestió diària, a més dels deutes per part de la Generalitat, una xifra de més de 3 milions d'euros, i encara això, gestionem bé els nostres recursos per donar resposta a tot i tirar endavant".\nEl Pressupost General per a l’exercici 2015 es va aprovar de forma provisional en un ple extraordinari celebrat el passat 9 d'octubre de 2014. Com no es van presentar al·legacions en el termini previst, va quedar aprovat definitivament. Així, el Pressupost ordinari de despeses i inversions es xifra en 37.654.979,22 euros.\nDocument de presentació del Pressupost 2015


Docència | Hospital Sant Joan de Déu\nTotEspecialidadesEquipo clínico e investigadoresNotíciasRecursos para profesionales\nCerca Ordenador por RelevanciaFecha\nDocència Formació professional\nL'activitat docent és un dels pilars del compromís de l'Hospital Sant Joan de Déu Barcelona amb la societat, per divulgar els coneixements adquirits a través de l'assistència, la recerca i la innovació. L'Hospital dóna suport a la formació amb la finalitat d'aconseguir la màxima competència dels professionals de la salut, tant en els aspectes tècnics com en els valors humans.\nTenim un gran nombre d'especialistes en l'atenció pediàtrica i obstètrica amb alt nivell de coneixement i experiència que participen en diverses activitats docents.\nMitjançant la formació promovem una assistència integral basada en el treball multidisciplinari, amb l'objectiu de millorar la salut dels pacients.\nLa nostra vinculació amb la Universitat de Barcelona (UB), una de les més prestigioses de l'Estat en estudis relacionats amb la salut, ens permet ser el seu centre de formació en medicina pediàtrica i obstètrica.\nSom centre formador d'infermeria vinculat al Campus Docent Sant Joan de Déu, escola d'infermeria adscrita a la UB. El nostre professorat universitari lidera postgraus en àrees d'especialització pediàtrica dirigits a estudiants nacionals i internacionals.\nLes nostres especialitats formatives acreditades són:\nMicrobiologia clínica i parasitologia.\nPel nostre centre roten metges de moltes especialitats no pediàtriques com a part de la seva formació especialitzada.\nAula de Pediatria coordina tota l'activitat docent de l'Hospital i ofereix accions formatives en totes les especialitats pediàtriques. Utilitzem diferents metodologies que inclouen les noves tecnologies de la informació, per donar la millor resposta a les necessitats formatives.\nEl nostre Programa de simulació avançada aposta per la formació de treball en equip, l'optimització dels espais assistencials i el desenvolupament d'habilitats de comunicació per augmentar l'eficàcia i la seguretat en l'assistència clínica hospitalària.\nEn resum, la nostra unitat docent està organitzada per potenciar la disseminació del coneixement generat en un hospital d'alta especialització i referència per a la formació de professionals tant del nostre entorn com a escala nacional i internacional.\nCada any l'Hospital contribueix a capacitar més d'11.000 professionals, mitjançant formació reglada (pregrau, grau i postgrau) i no reglada. Un total de 1.700 alumnes i professionals sanitaris efectuen rotacions, estades i pràctiques al nostre centre i 9.400 fan alguna acció formativa a l'Aula de Pediatria.\nConsulta la nostra oferta de cursos i jornades A la web d'Aula de pediatria trobaràs l'oferta formativa de pediatria i obstetricia dirigida a professionals sanitaris.\nMostra'n més Comparteix


El món dels freakman: Una de frikades: les religions.\nUna de frikades: les religions.\nAvui toca fer un bon post de religions. O més ben dit, d'articles, fets o persones relacionats amb les religions.\nEls que ja fa un temps que ens escolten, recordaran que ja en vam parlar, però per si de cas en faig una breu introducció: El reverend Brendan Powell Smith, tan freaky o més que el padre Jony, ha creat una representació gràfica de la Bíblia a la seva web que es diu: www.thebricktestament.com\nUna de les instantànies del famós Sant Sopar.\nAquest l'incluïm a la llista, però suposo que no cal que en parlem... O sí.\nAquest pare, té la excentritat de tocar la guitarra elèctrica i ser cantant. Des d'aqui li desitgem "molta merda", i que més capellans es modernitzin com ell i el Pare Ferran, que també ha passat per l'estudi i ha demostrat que un capellà, pare, etc. se'l pot catalogar en molts grups.\nJoanna Lopianowski-Roberts: la dona de la poca feina (i molta fe)\nAquesta dona ha aconseguit brodar tot el sostre de la capella sixtina amb punt de creu en 10 anys.\nFoto amb alta resolució\nRetallables de Jesús.\nFes-te'l al gust: posa-li la roba que vulguis, canvia-li el cartellet d'INRI per un altre... El que vulguis.\nAixò deu ser per tornar's-hi de les caricatures de Mahoma.\nSi ets creient, millor que no hi entris: Jesus dress up\nEl Jesús japonès.\nEs diu Matayoshi Matsuo i diu que és un enviament de Déu i Jesús a la terra. Lo pitjor del cas, es que és polític i cada any que hi han eleccions, s'hi presenta. A sobre, està tan segur de la seva victòria, que el molt pirat repta els seus competidors a fer-se l'hara-kiri per evitar la humiliació pública.\nposted by fuming at 8:21 p. m.


La Marató pujarà "Al cotxe!" per descobrir la xifra final de l'edició 2021, dedicada a la salut mental, en un viatge emocional pels 30 anys del projecte solidari\nLa Marató puja "Al cotxe!" en un viatge emotiu pels 30 anys del projecte solidari.\nDiumenge, 12 de juny, a les 22.05, TV3 oferirà un especial per actualitzar el marcador de La Marató 2021, conduït per Eloi Vila i l'equip del programa "Al cotxe!", que proposa fer un viatge emocional pels 30 anys de la marató solidària.\n10/06/2022 - 12.10\n"La Marató puja Al cotxe'. La xifra final" és el programa que descobrirà quina és la recaptació final de La Marató de TV3 i Catalunya Ràdio 2021, dedicada a la salut mental. La xifra es descobrirà al final d'un viatge ple d'emocions per les 30 edicions d'aquest projecte solidari, que tindrà com a colofó una altra xifra encara més espectacular: la suma de donacions recollides durant 30 anys de marató solidària.\nEl marcador del dia de La Marató: 9.022.147 euros\nEl 19 de desembre del 2021, el dia de La Marató de TV3 i Catalunya Ràdio, el marcador va superar els 9 milions d'euros de donacions. Després de 7 hores de ràdio i gairebé 15 de televisió per trencar tabús al voltant de la salut mental, la trentena edició de La Marató es va acomiadar cap a les 2 de la matinada.\nUn cop es va acabar el programa, el marcador va continuar obert i hi han hagut donacions fins a finals de març. Aquests diners se sumaran a la xifra obtinguda el dia de La Marató i es faran públics durant el programa especial d'"Al cotxe!" dedicat a La Marató. La recaptació final es destinarà a la sensibilització social i a la recerca en salut mental.\nLa Marató puja "Al cotxe!" per descobrir la xifra final\nAquest programa especial farà un recorregut pel país durant un dia, des que surt el sol fins que es pon. En aquest trajecte "Al cotxe!", Eloi Vila anirà entrevistant tot un ventall de persones que d'alguna manera han participat a La Marató, que expliquen la seva experiència i ofereixen diversos punts de vista del que representa aquest projecte solidari, que s'ha convertit en un esdeveniment social de primera magnitud, en un dels principals motors de la recerca biomèdica a Catalunya i de la divulgació i la sensibilització en l'àmbit de la salut.\nEls presentadors hi seran representats amb cares conegudes per l'audiència: Mari Pau Huguet, Antoni Bassas, Lídia Heredia, Raquel Sans, Xavier Coral, Espartac Peran, Ramon Pellicer, Helena Garcia Melero, Quim Masferrer, Albert Om i Fina Brunet, entre d'altres.\n"Al cotxe!" recordarà el pas per La Marató de quatre testimonis que han explicat la seva malaltia en diferents edicions del programa i que, un cop recuperats, parlen de com es troben i de com ho van viure. També hi intervindrà un voluntari de Manresa que hi ha participat en moltes edicions, que posarà de relleu la repercussió social que té La Marató, amb centenars de milers de persones que cada any s'organitzen per col·laborar i participar de diverses maneres en aquest esdeveniment.\nEl punt de vista dels metges i investigadors, l'hi posarà el doctor Manel Esteller, que ha participat en diverses edicions i, gràcies a les donacions ciutadanes, ha rebut finançament per a algun dels seus projectes de recerca. A més, el programa comptarà amb una de les persones que va fer possible la primera Marató, el 1992, Josep Carreras, que explicarà com va començar tot plegat.\nDurant el trajecte, tampoc hi faltaran actuacions en directe, com el dia de La Marató, en aquesta ocasió de bandes de primera línia com Stay Homas, Els Pets, Els Catarres i Estopa.\nTotes les entrevistes aniran acompanyades d'imatges d'arxiu dels moments més emotius, més espectaculars o més significatius de La Marató, entre les quals hi haurà actuacions destacades, crides de famosos que hi han participat, els gags més divertits o els espots més recordats.


Dilluns comencen les tasques d'arranjament d'escocells i de replantada d'arbrat a l'avinguda de Colom, a Ferreries ~ EbreDigital.cat\nRedacció Ebredigital.cat2021-03-05T10:46:11+01:005 de març de 2021|Societat| Tortosa|ajuntament de Tortosa, Domingo Tomàs, Enric Roig, Meritxell Roigé|\nDilluns arrancarà una actuació de millora a l’avinguda de Colom, al barri de Ferreries de Tortosa, que permetrà arranjar els escocells en una part important de les voreres d’este carrer: els treballs se centraran en el tram que va des de l’avinguda de Marcel·lí Domingo (C-12) fins al carrer de Tarragona. D’esta manera es completarà l’actuació que ja es va fer amb anterioritat a la mateixa avinguda de Colom, aleshores entre els carrers de Tarragona i de Castelló.\nL’actuació suposarà la retirada dels arbres existents, que són d’una edat avançada i que presenten diverses patologies, per la qual cosa poden generar riscos de caiguda de branques de grans dimensions. En el seu lloc es plantaran espècies més adequades, de port mitjà i creixement no expansiu, com els que ja es van implementar al tram ja executat d’este carrer i en altres punts de Ferreries.\nEls treballs preveuen esponjar els arbres situats en este tram, que en algunes zones actualment no guarden la distància suficient per permetre un creixement adient. Així mateix, es redefiniran els escocells en estes voreres per tal d’homogeneïtzar-los i adaptar-ne les dimensions a la tipologia d’arbrat. L’arranjament s’allargarà durant diverses setmanes i actuarà a banda i banda de l’avinguda.\nAl desembre del 2020, una altra actuació en este mateix carrer ja va permetre renovar l’enllumenat a tot el tram de l’avinguda de Colom. Es van substituir les lluminàries antigues per unes altres de tecnologia LED que han permès incrementar la il·luminació a tot el carrer a més de generar un estalvi energètic. Ara, amb la nova definició de l’arbrat també es reforçarà la major projecció lumínica, tant a la vorera com a la calçada.


Victòries de Santi i Ian en la Copa Diputació - Superdeporte\nVictòries de Santi i Ian en la Copa Diputació\nEn les dues competicions ja estan clares les semifinals que es presenten demà a la Diputació\n26.06.2016 | 12:59\nLes dues competicions de la Copa Diputació, escala i corda i raspall, tenien continuïtat en la vesprada d'ahir als trinquets de Pedreguer i Bellreguard. Al trinquet de Pedreguer la parella local, Santi i Pere, aconseguia guanyar 60 per 30 davant Giner i Félix. Una còmoda victòria que, a més, els classifica per a jugar les semifinals de la competició d'escala i corda. Santi i Pere no van donar opcions als seus contraris, carregant el joc sempre per al jove rest de Murla i no deixant entrar pràcticament en joc a Félix.\nConveni amb Pedreguer\nUn trinquet de Pedreguer que també és notícia pel conveni que l'empresa Val Net ha signat amb l'Ajuntament local i l'empresa Masymas per a continuar un any més anunciant les millors partides tots els dissabtes i, a més, tindre un equip a la lliga professional.\nDins de la Copa diputació de raspall, també ahir al trinquet de Bellreguard Ian i Canari, que ja estaven classificats per a jugar les semifinals, guanyaren per 25 a 10 a Sergio i Alberto que queden eliminats. Els beneficiats d'este resultat són Punxa i Roberto que entraran en la lligueta de semifinals. Les semifinals de Copa es presenten demà a la seu de la Diputació de València.


ACN Girona.-Un brot de coronavirus detectat a la planta d’Oncologia de l’hospital Josep Trueta de Girona obliga a sectoritzar i aïllar part d’aquest departament. En total són onze les persones […]\nACN Girona.-Un brot de coronavirus detectat a la planta d’Oncologia de l’hospital Josep Trueta de Girona obliga a sectoritzar i aïllar part d’aquest departament. En total són onze les persones que s’han infectat, tot i que, de moment, cap d’elles presenta símptomes. Un cop detectat, l’hospital ha fet un cribratge massiu a la resta de pacients i contactes estrets d’aquests malalts. La direcció de l’Institut Català d’Oncologia (ICO) ha decidit repartir en sectors la planta vuit i aïllar en un d’aquests els contagiats per coronavirus. En cas que s’hagués d’ingressar alguna persona de manera urgent per un problema oncohematològic, es faria a la planta set de manera provisional, ja que també compta amb habitacions.\nA banda, el brot també obligarà a redefinir les guàrdies i els torns del personal per tal de poder garantir que sempre siguin els mateixos professionals els que estiguin a planta, i així minimitzar les rotacions dels treballadors. De moment, no es permetran els acompanyaments i s’ha previst posar en marxa de nou el sistema de comunicació a distància a través de les tauletes electròniques i altres aparells. Amb tot, sí que es podrà estar al costat d’un malalt en aquells casos de requereixin la presència d’un familiar o bé quan es tracti de final de vida. Des de la Direcció de l’ICO Girona expliquen que s’estan seguint el protocols dictats pel Departament de Salut, en coordinació amb la Direcció del Trueta. També s’han activat els protocols d’actuació establert per l’ens. Per altra banda, s’està fent un seguiment “acurat” per vigilar, de prop, l’evolució de tots els implicats, tants pacients com professionals, per tal de “poder aplicar les mesures pertinents en cada moment”.


motxilla cordes DUCATI CORSE by DIS2\nmotxilla plana DUCATI CORSE by DIS2 31,5 x 42,0 x 1,5 cm.\nmotxilla cordes DUCATI CORSE està decorada amb una gran base de color vermell amb una línia blanca vertical i un pegat al mig amb el logo de Ducati Corse. Les cremalleres i corretges són negres i el tirador personalitzat.\nmotxilla cordes DUCATI CORSE té una butxaca ajustable principal gran i una altra de mitjana a la part exterior amb tancament de cremallera. Corretges ajustables de cordill. Material: polièster


LES NOSTRES PROPOSTES EN APARTAMENT A LA COSTA OCCIDENTAL CENTRAL\nOPCIÓ 1: SAN VERO MILIS - APARTAMENTS APROP DEL MAR\nALBERGO RESIDENZE MENHIRS (SAN VERO MILIS) / 7 NITS /\nOPCIÓ 2: CABRAS - APARTAMENT A UN B&B DE POBLE\nB&B SA COTILLA (CABRAS) / 7 NITS /\nOPCIÓ 3: TRESNURAGHES - APARTAMENT EN ALBERGO DIFUSO\nHOTEL VILLA ASFODELI *** (TRESNURAGHES) / 7 NITS /\nOPCIÓ 4: ARBUS - APARTAMENTS EN TURISME RURAL\nTRANSPORT: Ferry Barcelona-Porto Torres de Grimaldi Lines (possibilitat avió + cotxe de lloguer).\nPREU: Consulta el quadrant de preus. DEMANA'NS PRESSUPOST PERSONALITZAT\nSi viatgeu en avió, us llogarem un cotxe al mateix aeroport d'arribada. També venem bitllets de Vueling. Consulteu-nos les diverses opcions..\nAssegurança d'assistència en viatge i/o cancel.lació (opcional) per viatjar amb la màxima seguretat. Treballem amb les millors companyies del mercat..\nMés en aquesta categoria: « VACANCES FAMILIARS D'ESTIU A SARDENYA / EL VOSTRE VIATGE A MIDA / ESTIU 2019


És Essencial | SI9SAP\n← El càlcul de metes dels subindicadors de l’EQA pels equips en detall\nIndidència amb l’EQA d’adults i odontologia →\nDivendres 21 d’abril es va celebrar la Jornada d’implementació del projecte Essencial que, com potser ja sabeu, és una iniciativa que identifica pràctiques clíniques de poc valor i promou recomanacions per evitar-ne la realització. Actualment, 140 equips d’atenció primària (EAP) participen en el projecte. La jornada va comptar amb un moderador excepcional, en Pascual Solanas, i va ser molt interessant. Per això, voldríem resumir-vos algunes de les coses que s’hi van dir:\nToni Dedeu – Director de l’AQuAS\nVa explicar que el projecte Essencial va començar fa 5 anys. En la seva presentació va destacar que “Més no sempre és millor” i que “cal prendre decisions de forma compartida”.\nGlyn Elwyn – Dartmouth Institute for Health Policy and Clinical Practice\nExpert en presa de decisions compartides, va fer una brillant presentació entorn de la frase: “The huge potential of shared decision making, if done exceptionally well”. Va posar de manifest que cal donar tota la informació al pacient i que ell pugui decidir i va explicar que si es fa bé, sovint això es tradueix en una millor satisfacció del pacient, en una millor informació, millor adherència al tractament i millor qualitat en l’assistència. Va posar exemples en què la presa de decisions compartides hauria canviat el curs desastrós d’algunes actuacions mèdiques.\nCari Almazán i Johanna Caro – AQuAS\nVan detallar el procés d’implementació i els resultats d’una enquesta realitzada als professionals, segons la qual el 70% dels professionals assistencials es troben almenys un cop a la setmana amb un tema d’aquest tipus. A més, van exposar les barreres identificades: la inèrcia, l’alta demanda, la relació metge-pacient, la falta de recursos i la pressió comercial. Finalment, van enunciar el TOP5 de les recomanacions: Estatines, PSA, IBP, Bifosfonats i Benzodiazepines. Les conclusions van ser que: el projecte ha tirat endavant gràcies a la participació i implicació dels professionals; que permet l’empoderament dels pacients i que reforça estratègies ja existents al territori.\nManuel Medina – Responsable del SISAP\nVa mostrar els resultats de l’indicador de no tractar amb hipolipemiants les persones de baix risc cardiovascular (RCV). Sobre aquest tema va destacar que hi ha hagut una disminució dels nous tractaments iniciats en persones amb RCV< 10 i dels tractaments prevalents en persones amb RCV <5; això acompanyat de millores en els indicadors de control de LDL en prevenció secundària i de control de LDL en prevenció primària amb RCV >10. O sigui, no fer per fer més.\nDesprés, diferents professionals van opinar sobre l’experiència dels equips d’atenció primària en la implementació de les recomanacions de l’Essencial.\nJosep Maria Bonet – DAP Metropolitana Nord\nVa parlar de la comunicació que dóna valor i va exposar que l’entorn és molt important en aquest tipus de pràctiques dutes a terme al projecte Essencial.\nAntoni Comín – Conse ller de Salut\nVa fer la clausura de la jornada i va destacar el paper clau dels professionals en l’èxit del projecte.\nPer acabar, voldríem felicitar a Mariam de la Poza de l’EAP Carles Ribes de Barcelona pel premi a la idea més innovadora pel treball “Més antibiòtic no sempre és millor: evitem efectes secundaris, cost innecessari i resistències antimicrobianes”.\nSi voleu saber més coses d’aquesta jornada, podeu consultar la nota de premsa o els tuits que es van fer durant les presentacions (hashtag #Essencial17).\nAquesta entrada s'ha publicat en Congressos, Inici i etiquetada amb comunicació, Congressos, EAP, Essencial, presentacions, recerca. Afegiu a les adreces d'interès l'enllaç permanent.\n2 respostes a És Essencial\nPascual. ha dit:\n3 Mai, 2017 a les 7:47 am\nDins de la sessió de l’Essencial es van prioritzar unes noves indicacions. Entre elles, es preconitzava deixar de fer la revisió bucodental als diabètics. Aquest és un objectiu dels nostres odontòlegs, que si es confirma això de l’Essencial, penso que hauríem de revisar. No tinc més informació sobre aquest objectiu de l’Essencial, que penso que ara estan treballant, però crec que els responsables de l’EQA d’odontologia caldria que es posessin en contacte amb els de l’Essencial per aclarir el dubte.\nRetroenllaç: semFYC 2017:Médicos de familia españoles por el mundo | SI9SAP


Els imprescindibles del Festival de Sitges | NacióDigital\nEls imprescindibles del Festival de Sitges\nEl certamen comença aquest divendres, 7 d'octubre, i s'allarga durant deu dies amb les millors propostes cinematogràfiques de gènere\nper Esteve Plantada, 6 d'octubre de 2016 a les 17:24 |\nEl Festival de Sitges torna a la càrrega aquest divendres, 7 d'octubre, amb 10 dies de projeccions frenètiques, passió pel gènere fantàstic i gran ebullició terrorífica. En total, es podran veure 174 pel·lícules, 47 d'elles a la Secció Oficial. D'entre tota aquesta producció, on també cal destacar joies com el darrer film de WerFner Herzog o l'imperdible Takashi Miike, hem volgut fer una selecció dels 10 films que més expectatives han creat (més dos bonus track). Gaudiu-ne al màxim!\nDivendres 14, Auditori, 8.15 i 22.45 h. Dissabte 15, Retiro, 23h\nSi els fans acèrrims de Drive ja van trobar aquest film una fita sublim de l'estètica, amb The Neon Demon, quedaran absolutament extasiats. En aquesta ocasió, anant al moll de l'os, Winding Refn porta la seva plasticitat joiosament cerimoniosa al món de la moda, convertint la passarel·la en una esgarrifosa –i estilitzada–porta a l'infern\nDissabte 15, Auditori, 11.00 i 15.30h\nTerrence Malick torna a la càrrega i afegeix una nova peça al seu ritme estranyament desaforat de producció dels darrers anys. Emparentat directament amb El árbol de la vida, el film agafa l'ànima dels documentals del Canal Història per afegir-hi una capa de transcendalitat i poesia marca de la casa. Sobre els orígens de l'univers i la vida a la Terra\nGrave (Raw) (Julia Ducournau)\nDimarts 12, Auditori, 8.30 h. Dimecres13, Auditori, 21h. Dijous 14, Retiro, 22.30h\nEl rastre que va deixar al darrer festival de Toronto l'ha convertit en una de les fites del moment: mareigs, vòmits, nàusees diverses i corredisses desagradables són la carta de presentació d'un film que suposa el debut de Julia Ducournau. Una adolescent que descobreix que és una caníbal. Promet sotragades extremes... i també un rerefons que va més enllà de l'exhibició constant de vísceres.\nDilluns 10, Auditori, 13.30 h. Dimarts 11, Auditori, 21h. Dimecres 12, Retiro, 23.15h\nSi bé la mercadotècnia publicitària ha volgut vendre el film com a seqüela d'El proyecto de la Bruja de Blair, Adam Wingard fa, en realitat, un reboot. De fet, el film original ja va tenir una seqüela, Book of Shadows: Blair Witch 2, llastimosa com poques, arribant a fer possible que un film mediocre com l'original tingués una espurna de gràcia. Caldrà veure si l'invent encara s'aguanta, passats 17 anys.\nDivendres 7, Auditori, 13.30 i 23h. Diumenge 9, Retiro, 23h\nUn còctel explosiu de mossegades i sang a raig que promet deixar-nos astorats a la butaca. Provinent de Corea del Sud, una cinta que juga amb el terror apocalíptic de la nova era i posa un grapat de zombis en un tren en marxa.\nAliens: El regreso (James Cameron)\nDissabte 8, Retiro, 22h\nEstrenada l'any 1986, la segona part d'Alien celebra enguany 30 octubres d'excel·lència, demostrant que és possible fer segones parts de tant nivell com ho van ser les primeres. Convertida en un dels grans exemples de l'excepció que confirma la regla, el trànsit de Ridley Scott a James Cameron va convertir la tinent Ripley en una musculosa fregidora d'extraterrestres amb una fam terrible.\nDiumenge 9, Auditori, 8.15h. Dilluns 10, Auditori, 22.15h. Dimarts11, Retiro, 22.15h\nUn estrany arriba a un poble petit i comencen a haver-hi morts sobtades i misterioses. Si recordeu The Host entendreu que el cinema de certes latituds compta amb una tradició essencialment lúdica, transgènere. Què coi és The wailing? De fet, què ens importa? La meravella és en una barreja que deixa sense alè, que fa riure quan no sabem si toca i que ens deixa en estat permanent de shock.\nDiumenge 9, Tramuntana, 22.45h. Dilluns 10, Auditori, 17.30h. i Tramuntana, 0.45h\nSi ets dels qui els veïns d'escala sempre et fan mala espina, la darrera obra de Kiyoshi Kurosawa és el teu film. Creepy és el retorn d'un director de culte al thriller, amb una intriga policial farcida d'estranyes desaparicions. Promet tour de force psicològic, i brutícia, molta brutícia.\nPet (Carles Torrens)\nDilluns 10, Tramuntana, 16.30 h. Dimarts 11, Auditori, 17.00h. Dimecres 12, Tramuntana, 8.30h\nCarles Torrens és un jove director català que ha aconseguit reunir en un film tints de thriller psicològic passat per la ironia i la salvatjada amb la cara d'expressions inexplicables de Dominic Monaghan, l'estimat (i també odiat) Charlie de Lost. Prohibit si sempre us han fet por els espais tancats... i els animals.\nDimecres 12, Auditori, 1h\nAquest és l'any d'Stranger things, i Jeff Nichols no podia faltar a la festa. Influïda sense subterfugis pel cinema dels 80 i per una trama a rebuf de la sèrie de Netflix, el protagonista és un nen de 8 anys amb poders paranormals que és perseguit per una secta, per l'FBI i per NSA.\nInauguració i clausura amb accent català\nInside (Miguel Ángel Vivas)\nMiguel Ángel Vivas ofereix una nova versió d'À l'intérieur, un film salvatge que ens farà remoure de pànic, de terror i d'angoixa. Sarah passa les hores a casa, esperant l'imminent naixement del seu fill. Un nit, una desconeguda irromp al seu domicili, disposada a arrabassar-li el nadó... que encara no ha nascut. Terrible és poc.\nLa clausura del festival viatja al cor del Londres victorià. Som a l'any 1880 i una sèrie d'assassinats colpegen el districte de Limehouse, apuntant al Golem com a gran culpable d'uns fets que tenen molt de terrorífic.\nSitges, amb el terror com a reflexió\nImperdibles, Sitges 2016 - Festival Internacional de Cinema Fantàstic de Catalunya, Cultura i Mitjans, Sitges, festival, Festival de Sitges 2016, Sitges 2016, cinema


Publicacions del Departament de Recerca – Grup CHM Salut Mental\nPublicacions del Departament de Recerca\n“EFFECTIVENESS OF MENTAL HEALTH LITERACY PROGRAMS IN PRIMARY AND SECONDARY SCHOOLS: A SYSTEMATIC REVIEW WITH META-ANALYSIS”\nEl Departament de Recerca de l’Associació Centre d’Higiene Mental Les Corts, del Grup CHM Les Corts, ha elaborat, amb la col·laboració de la Unitat docent d’Atenció Primària de Barcelona ciutat de l’Institut Català de la Salut i el programa de doctorat de Metodologia de la Recerca Biomèdica i Salut Pública de la Universitat Autònoma de Barcelona, l’article “Effectiveness of Mental Health Literacy Programs in Primary and Secondary Schools: A Systematic Review with Meta-Analysis” a la revista Children 2022, 9, 480.\n· Enllaç a l’article: aquí.\nFont imatge: www.canva.com\nL’article realitza una revisió sistemàtica i un metaanàlisi sobre l’efectivitat de les intervencions d’alfabetització de la salut mental a les escoles, des de 2013 fins al present, sobre el coneixement de la salut mental, l’estigma i la recerca d’ajuda. Inclou 15 estudis que mostren que les intervencions d’alfabetització de la salut mental són efectives per augmentar el coneixement de la salut mental, però no per reduir l’estigma o millorar el comportament d’ajuda.\nAquest article és fruit de la tesis doctoral de l’Isaac Amado-Rodríguez, infermer Familiar i Comunitari, emmarcada en el projecte de recerca del programa d’alfabetització en salut mental Espaijove.net.\nAquest programa ha rebut finançament per part de l’Instituto de Salud Carlos III. Subprograma de proyectos de investigación en salud (AES 2015) con el código expediente PI15/01613, cofinanciado por la Unión Europea a través del Fondo Europeo de Desarrollo Regional (FEDER), i del programa d’Investigació i Realització del Doctorat a l’Atenció Primària Idiap Jordi Gol (ref.7Z20/010- 2020) per especialistes recentment graduats en infermeria familiar i comunitària 2019.\n“THE RELATIONSHIP BETWEEN JUMPING TO CONCLUSIONS AND SOCIAL COGNITION IN FIRST-EPISODE PSYCHOSIS”\nEl Departament de Recerca de l’Associació Centre d’Higiene Mental Les Corts, del Grup CHM Les Corts, ha col·laborat amb l’Institut de Recerca Sant Joan de Déu i altres entitats en l’elaboració de l’article “The relationship between jumping to conclusions and social cognition in first-episode psychosis” publicat a la revista Schizophrenia – Nature i que es pot descarregar al següent enllaç: aquí.\nA continuació, es presenta un breu resum de l’article:\nEl salt a conclusions i els dèficits en cognició social afecten la descodificació, el processament i l’ús de la informació social que poden fer les persones amb psicosi. Tanmateix, la relació entre ells no s’ha explorat profundament dins del camp de la psicosi en general i, en particular, en persones amb primers episodis de psicosis. L’objectiu de l’article és estudiar la relació entre el salt a conclusions i la cognició social dins d’aquest àmbit. Es tracta d’ un estudi transversal amb 121 persones que inclou mesures per avaluar el salt a conclusions (diferents tasques de probabilitat) i la cognició social (reconeixement emocional, estil atribucional i teoria de la ment). Els resultats mostren la importància dels tractaments psicològics orientats a treballar un estil de raonament precipitat i a millorar el processament d’informació relacionada amb el reconeixement emocional i les atribucions d’una sola causa.\nEspaiJove.net: Web Mèdica Acreditada\nPublicacions a la Revista de “Psicopatología y salud mental del niño y del adolescente”\nFira Entitats Aprenentatge i Servei 2022


Sistema de taules d’oficina Frame + de Sinetica\nFlexibilitat i elegància pura per als llocs i taules operatives Frame +, un projecte interdisciplinari que introdueix un nou nivell estètica en el lloc de treball, una solució als més variats requeriments d’espai i tipus de tasca. Les taules d’oficina es poden equipar amb pantalles i separadors així com amb calaixeres, porta CPU i altres accessoris.\nEl seu perímetre polit o pintat de blanc ens ofereix una imatge neta i minimalista en perfecta harmonia amb els contrastos de color i la transmissió dels materials de la superfície de la fusta o el vidre pintat de blanc o negre. Condicions que representen una nova forma d’interpretar els espais d’oficina amb llocs i taules de treball professional, o amb el marc polit de Frame + Executiu en despatxos de direcció. Un disseny sense compromisos estètics, sense límits de composició, gràcies a l’àmplia gamma d’accessoris i armaris de Sinetica.\nReuneix sensibilitat, prestigi i minimalisme absolut, en un nou estil: així és la filosofia de Frame + Reunió, un sistema de taules en què marc perimetral nu i simple, (metàl·lic polit o blanc) envolta i dóna suport amb finor les diferents, propostes de taulers i sobres: autèntica fusta de noguera, wengé o banús, i les textures naturals de noguera, roure fosc i vidre transparent, pintat blanc o negre.\nEn Adeyaka Barcelona podem assessorar-te sobre la millor solució de distribució amb mobles d’oficina Frame + de Sinetica. Contacta amb nosaltres i et visitarem per realitzar-te un pressupost sense compromís.


Nules vol tindre el seu propi còmic en valencià – Ajuntament de Nules\nHome Històric Nules vol tindre el seu propi còmic en valencià\nNules vol tindre el seu propi còmic en valencià\nEl president de l’AVL entrega un còmic a l’alumnat de primer d’Infantil del CEIP Cervantes\nL’Ajuntament de Nules ha presentat públicament les bases per a la redacció d’un còmic en valencià que serà publicat per l’Acadèmia Valenciana de la Llegua (AVL), i ho ha fet en el transcurs de la visita del president de l’AVL, Ramon Ferrer, a Nules per tal de lliurar un còmic a l’alumnat de primer d’Infantil del CEIP Cervantes.\nCal recordar que l’Acadèmia Valenciana de la Llengua (AVL) va començar a Nules la nova campanya de promoció de la lectura en valencià anomenada, “Un xiquet, un llibre”. De manera que, per a portar a terme aquesta campanya es van entregar a l’Ajuntament de Nules 1.275 còmics que han sigut repartits a l’alumnat d’Infantil i de Primària de totes les escoles de Nules. Precisament aquesta visita del president de l’AVL s’emmarca en aquesta campanya.\nSobre això, el regidor de Biblioteca, Antonio Romero, comenta que “hem elaborat unes bases per a la redacció d’un còmic amb textos sobre un personatge o esdeveniment que tinga o haja tingut rellevància al nostre poble, que serà publicat i divulgat per l’Acadèmia Valenciana de la Llengua”.\nAixí doncs, l’Acadèmia Valenciana de la Llengua ha animat les escoles de la població ha escriure els seu propi còmic, “hi ha col·legis que han redactat un còmic i ha sigut l’Acadèmia la que els la publicat, com el de Morella que hui hem entregat als xiquets i xiquetes de tres anys del col·legi Cervantes”, apunta el president de l’AVL.\nBases còmic en valencià de Nules\nPodran participar en aquesta convocatòria totes les persones interessades majors de 14 anys, i el termini d’admissió de les obres serà fins al dilluns dia 5 de novembre.\nEls treballs han d’estar escrits en valencià i podrà participar-hi més d’un autor encara que no es podran presentar més de dos treballs per autor o equip. Per tant, els treballs seran valorats per membres qualificats de l’Acadèmia Valenciana de la Llegua, que a més seleccionarà els que considere oportú quant a la seua qualitat i publicarà els que crega convenient. Per a la selecció es valorarà la creativitat, la tècnica, l’originalitat en contar la història i l’eficàcia comunicativa.\nLes bases estan publicades a la web de l’Ajuntament de Nules www.nules.es\nNules acull un curs de formació per a policies locals de tota la Comunitat Valenciana11/10/2018\nMés de 70 comerços hostalers de Nules participen en la campanya #movimientobanderasverdes d’Ecovidrio


Endesa dona 45 ordinadors a alumnes amb discapacitat intel·lectual i necessitats educatives especials - Diari de la Discapacitat\nIniciEducació InclusivaEndesa dona 45 ordinadors a alumnes amb discapacitat intel·lectual i necessitats educatives...\nEndesa dona 45 ordinadors a alumnes amb discapacitat intel·lectual i necessitats educatives especials\nEntrega els equips a la Fundació Talita que dona suport a infants de col·lectius vulnerables\nLes noves tecnologies cada cop tenen més importància socialment // Foto: Christopher Gower / Unsplash\nLa Fundació Endesa ha entregat 45 ordinadors portàtils Chromebook a la Fundació Talita, que treballa per donar suport a infants i joves amb discapacitat intel·lectual i necessitats educatives especials.\nL’acord té com a objectiu “protegir als més vulnerables i no deixar enrere a ningú” en un moment on les noves tecnologies són imprescindibles per mantenir el contacte amb l’entorn, segons va explicar l’empresa a través d’un comunicat.\nEls nous ordinadors permetran als 30 educadors de Talita mantenir el programa d’atenció personalitza als més de 200 alumnes que atenen, ampliar els formats dels materials educatius que utilitzen, així com “introduir als alumnes en el món digital” i incrementar su autonomia amb l’ús de plataformes com el correu electrònic.\nEls nous Chromebooks serviran, també, per poder mantenir l’atenció a les famílies ia les escoles en cas de confinament, impartir formació i seguir treballant materials i recursos adaptats perquè els joves puguin mantenir la màxima normalitat possible dins el context inusual de la pandèmia .\nAquest projecte s’emmarca dins de la segona fase del Pla de Responsabilitat Pública’ que la companyia va posar en marxa des de l’inici de la pandèmia, orientat a la cura dels col·lectius més vulnerables.\nArticle anteriorLes entitats celebren el Dia Mundial de la Síndrome de Down amb actes de sensibilització en temps de pandèmia\nArticle següentCatalunya guanya el Campionat d’Espanya Absolut de natació per Comunitats Autònomes